KIRJALLINEN KYSYMYS E-4050/00

esittäjä(t): Alexandros Alavanos (GUE/NGL) komissiolle

(9. tammikuuta 2001)

Aihe: Täydentävä tukiopetus kreikkalaisissa lukioissa

Kreikan lukioiden viimeisillä luokilla annettava täydentävä tukiopetus käsittää kouluajan ulkopuolella annettavia oppitunteja, joiden tarkoituksena on estää epäonnistuminen yhtenäislukion

suorittamisessa ja mahdollistaa oppilaille opintojen jatkaminen ja niiden vieminen päätökseen. Hanketta rahoitetaan koulutuksen alan toimintaohjelman alaohjelman 1, Perus- ja tekninen koulutus, toimesta 1.2, Yhtenäislukio. Ohjelman eteneminen näyttää olevan heikentymässä, jos tarkastellaan siihen osallistuneiden oppilaiden lukumäärää ja rahoituksen käyttöönottoastetta. Oppilaiden keskuudessa sille on kuitenkin kysyntää, erityisesti alhaisen tulotason perheistä tai syrjäisiltä alueilta tulevien oppilaiden keskuudessa.

1. Onko komissio tietoinen siitä, mistä syistä oppilaat ovat vetäytyneet ohjelmasta, ja mitä sellaisia toimia se ehdottaa, joilla ohjelma tehdään oppilaiden kannalta houkuttelevammaksi ja tuloksellisemmaksi?

2. Onko muissa jäsenvaltioissa toteutettu vastaavia oppilaille suunnattuja tukitoimia, joilla pyritään estämään epäonnistuminen koulussa? Jos sellaisia on toteutettu, missä muodossa, ketkä antavat lisäopetusta ja mikä on heidän suhteensa koulujen opettajiin? Katsooko komissio, että tällä toimella voidaan samanaikaisesti myös torjua opettajien työttömyyttä?

Anna Diamantopouloun komission puolesta antama vastaus

(8. maaliskuuta 2001)

Euroopan sosiaalirahasto on rahoittanut lukiolaisten (ylemmän perusasteen) tukiopetusta Kreikan yhteisötukikehyksen 19941999 alaisen yleissivistävän ja peruskoulutuksen toimintaohjelman kautta.

Tukiopetus otettiin käyttöön kokeiluluontoisesti maaliskuussa 1998, jolloin haluttiin tukea koulutusjärjestelmän uudistusta (yhtenäislukion perustamista ja asteittaista luopumista korkea-asteen sisäänpääsykokeista) ja vähentää opinnoissa epäonnistumista ja koulunsa keskeyttäneiden määrää. Lukuvuosina 19981999 ja 19992000 toimenpidettä laajennettiin useampiin oppiaineisiin, luokkiin ja oppilaisiin sekä myös tekniseen ja ammatilliseen koulutukseen.

Kreikan opetusministeriön antamien tietojen mukaan yhteensä 140 000 oppilaan arvioidaan hyötyneen toimenpiteestä kyseisen ajanjakson aikana. Kokonaismenot olivat 23 miljoonaa euroa ja toimenpiteeseen osallistui 23 000 opettajaa.

Opetuksen houkuttelevuudesta voidaan sanoa, että lukuvuonna 19992000 arviolta noin 8 % oppilaista jätti tukiopetuksen kesken. Ongelma on polttavin suurilla kaupunkialueilla. Opetukseen osallistuvien määrä ei kuitenkaan laskenut saarialueilla, syrjäseuduilla eikä iltalukiossa.

Toimintaohjelman ulkopuolinen arvioija ja hankkeen tieteellinen komitea arvioivat toimenpiteen tähänastista toteutumista ja ehdottivat useita opetukseen, hallintoon ja organisointiin liittyviä parannuksia. Ehdotukset otetaan huomioon uudella ohjelmakaudella 20002006. Lisäksi pyritään kohdentamaan tukiopetus paremmin, jotta vältettäisiin opinnoissa epäonnistumista ja vähennettäisiin koulunsa keskeyttäneiden määrää erityisesti epäsuotuisilla alueilla. Tätä varten opetusministeriö aikoo kehittää erityisopetusmateriaalia, opettajien koulutusta ja uuden verkkotekniikan käyttöä. Ministeriö uskoo, että tukiopetus tehostuu ja muuttuu houkuttelevammaksi oppilaiden mielestä näiden toimenpiteiden ansiosta.

Toimenpiteet, joilla muut jäsenvaltiot torjuvat opinnoissa epäonnistumista, ja niiden koulutusjärjestelmien erityispiirteet vaihtelevat valtioittain, ja niitä on vaikea vertailla. Jäsenvaltioiden kanssa tekemänsä yhteistyön puitteissa komissio kannustaa Kreikkaa ottamaan huomioon tähän asti saadut kansainväliset kokemukset ja hyviksi osoittautuneet toimintatavat.